איתן פרץ

איתן פרץ (נולד ב-26 בפברואר 1942) הוא סופר, משורר, מורה דרך ופזמונאי ישראלי. במקצועו הוא עובד סוציאלי ומרפא הוליסטי.

 ביוגרפיה 
פרץ נולד בירושלים למשפחה שהיא דור שישי בעיר. משפחתו היא נצר לאנוסי ספרד. הוא גדל במוצא עילית ולמד בבתי ספר בירושלים.

בשנת 1959, כשהיה בן 16 וחצי, יצא עם חבריו מבית הספר התיכון ל"שירות לאומי" בקיבוץ עין גדי. היה זה כארבע שנים לאחר הקמת יישוב הקבע במקום. ההתפעמות וההתרגשות מהמקום, הביאו אותו לכתוב את השיר "עין גדי", כשהוא בחיק הטבע, ליד המעיין. השיר הולחן על ידי חברו לכיתה, דב אהרוני, שבחר בשם העט "ש. דיבון". ביצוע הבכורה של השיר נערך במסיבת הסיום של בני השירות בקיבוץ. הוא הפך במהרה ללהיט בכל ישראל והופיע בשירוני ארץ ישראל רבים. השיר הוקלט לראשונה על ידי טובה בן צבי ושמואל בר זכאי, ומאוחר יותר זכה לביצועים רבים נוספים; בין היתר של אריק איינשטיין, יהודית רביץ, "שלישיית קצה השדה" ויגאל בשן. פרץ שב לקיבוץ עין גדי כחבר בגרעין הנח"ל. בתום השירות הצבאי יצא לשליחות וריכז במשך שנתיים את קן יד אליהו בתל אביב.

לאחר שהתחתן עם שולמית, עבר לקיבוץ דגניה א'. ריכז והדריך את גיל-הנעורים, שימש בתפקידים ציבוריים בקיבוץ ומחוצה לו, הוא למד הוראה לחטיבת הביניים והתמחה בהוראת נוער טעון טיפוח. ובמשך עשר שנים ריכז את פרויקט "חברות-הנוער" בקיבוצו כמורה, כמדריך וכמרכז חברתי. מאוחר יותר למד עבודה סוציאלית, והתמחה בטיפולים של אחד על אחד, הנחיית-קבוצות, ייעוץ-זוגי וייעוץ ארגוני. ארבע שנים שימש פרץ כמלווה חברתי של הקיבוצים הצעירים באזור הצפון בהתהוותם, ובמשך שמונה שנים שימש כמנהל המכינות הקדם-אקדמאיות של אוניברסיטת בר-אילן במכללה האקדמית כנרת בעמק הירדן.

בשנת 1997 נפל בנו, סגן , באסון המסוקים. ערן נקרא על שם דודו, אחי אמו, סרן , שמטוסו הופל בשמי מצרים במלחמת יום הכיפורים. לזכרו של הבן כתב פרץ את השיר "עקדת ערן", שהולחן ובוצע על ידי נירה ספיר.

מאמצע העשור השני של המאה ה-21, עובד פרץ במרפאה פרטית בקיבוצו, בעבודה סוציאלית וכמרפא הולסטי. הוא מתגורר בקיבוץ דגניה א' ונשוי לנועה אילן פרץ.

משיריו המוכרים
 "זאת ירושלים" - הולחן על ידי נחום היימן, זכה להצלחה רבה בביצוע להקת ה"גבעטרון".
 "רק הד קולך" - הולחן על ידי נחום היימן, נכתב בעברית וזכה לגרסה צרפתית, מפיה של הזמרת היווניה-צרפתייה ננה מושקורי, ומהווה דוגמה לשאנסון. השיר זכה לביצועים רבים אך הראשונה שביצעה אותו הייתה הזמרת הדסה סיגלוב.
 "פיתחו את כל החלונות" - הולחן על ידי אפי נצר. בשנת 1970. שרה את השיר להקת פיקוד צפון בתקליטה "מהצפון באהבה", הייתה זו תקופת הזוהר שלה כשבין כוכביה היו יגאל בשן ועדנה לב.
 "אולי אם נאמין" - לחן: נחום היימן, ביצוע: "הפרברים"
 "אלפוהרה" - לחן: נחום היימן, ביצוע: צמד דרום - נכתב בהשראת קונרד ולנרוד מאת אדם מיצקביץ'
 "ביתי" - לחן: נחום היימן, ביצוע: ריקה זראי
 "בלי מילים" - לחן: אפי נצר, ביצוע: אבי טולדנו
 "דגניה שלי" - לחן: מוני אמריליו, ביצוע: כרמל אקמן - נכתב בשנת 2010 לקראת חגיגות ה-100 שנים לדגניה
 "סיפור חיים" - לחן: נחום היימן, ביצוע: מיטל טרבלסי - נכתב לזכרו של חיים רותם מגמלא, שנפטר מדום לב
 "עיר השלום שלי" - לחן: רחל גרוס, ביצוע: צליל גליל (להקת המועצה האזורית מרום הגליל)
 "שבת בעמק" - לחן: נחום היימן, ביצוע: ריקה זראי
 "שולי האור" - לחן עממי רוסי, ביצוע: "הגבעטרון"
 "שיר ערש לבן" - לחן: נחום היימן, ביצוע: "צמד דרום"
 "בנוף-כנרת" - לחן: חיים ברקני, בביצוע חבורות זמר מעמק הירדן
 "רחל" (נוחי בשלום) - לחן: נורית הירש, ביצוע: ורדינה כהן. ביצוע נוסף בפסטיבל עין-גב 2017 על ידי תום כהן והחבר'ה הטובים - חבורת-זמר בהדרכת נורית הירש. השיר נכתב לזכרה של רחל ולורט, חברת קיבוץ דגניה א', ניצולת השואה, חלוצה ואצילת נפש; אמו של יורם רותם.
"לביאות בורוד" - לחן חנן יובל ובביצועו - המנון לחולות סרטן ואלה שהחלימו ממנו שחותרות בסירות דרגון להחלמתן.

 ספריו 
 "חמצן נקי" - רומן בהוצאת "סער"
 "מפתנים" - ספר שירים
המשפחה המיוחדת שלי - ספר ילדים המיועד למשפחות יחידניות
כשההורים שלי רבים - ספר ילדים

קישורים חיצוניים



הערות שוליים

קטגוריה:פזמונאים ישראלים
קטגוריה:צאצאי אנוסים
קטגוריה:בוגרי התיכון ליד האוניברסיטה
קטגוריה:חברי גרעיני נח"ל
קטגוריה:דגניה א': אישים
קטגוריה:מוצא עילית: אישים
קטגוריה:עובדים סוציאליים ישראלים
קטגוריה:מרפאים אלטרנטיביים
קטגוריה:סגל האקדמית כנרת
קטגוריה:אבות שכולים: חללי צה"ל
קטגוריה:ישראלים שנולדו ב-1942